17.
 „регионализация“ означава понятието за регионализация, описано в член 6 от Споразумението за СФМ;
 18.
 „пратка“ означава количество животински продукти от един и същ вид, описани в един и същ сертификат или документ, превозвани с едно и също транспортно средство, изпратени от един и същ изпращач и произхождащи от една и съща държава износител или част от тази държава; Пратката може да се състои от една или повече партиди;
 19.
 „пратка с растения или растителни продукти“ означава количество растения, растителни продукти и/или други артикули, които биват премествани от една държава към друга, и когато е необходимо са описани в един и същ фитосанитарен сертификат (пратката може да се състои от една или повече партиди);
 20.
 „партида“ означава няколко броя или единици от една стока, които могат да се идентифицират по хомогенността на техния състав и произход и са част от пратка;
 21.
 „еквивалентност за целите на търговията“ (наричана по-долу „еквивалентност“) означава положение, при което страната вносител приема санитарните или фитосанитарните мерки на страната износител като еквивалентни, независимо дали те се различават от собствените ѝ мерки, ако страната износител докаже по обективен начин на страната вносител, че собствените ѝ мерки постигат необходимото ниво на санитарна или фитосанитарна защита на страната вносител;
 22.
 „сектор“ означава структурата за производство и пускане на пазара на определен продукт или категория продукти в една от страните;
 23.
 „подсектор“ означава ясно определена и контролирана част от сектор;
 24.
 „стоки“ означава животни и растения или категории животни и растения или специфични продукти и други предмети, които са придвижвани с търговски или други цели, включително тези, посочени в точки 2—7 от настоящия член;
 25.
 „специално разрешение за внос“ означава предварително издадено официално разрешение, което компетентните органи на страната вносител предоставят на определен вносител и което дава право на внос на една пратка или няколко пратки с дадена стока от страната износител в рамките на приложното поле на настоящото споразумение;
 26.
 „работни дни“ означава дните от седмицата с изключение на събота, неделя и официалните празници в една от страните;
 27.
 „инспекция“ означава проучване на всеки аспект на фуражите и храните, здравеопазването на животните и хуманното отношение към животните с цел проверка на съответствието на тези аспекти с правните изисквания на законодателството в областта на фуражите и храните и разпоредбите за здравеопазване на животните и хуманно отношение към животните;
 28.
 „фитосанитарна инспекция“ означава официален визуален преглед на растения, растителни продукти или други регулирани артикули, за да се определи наличието или липсата на вредители и/или за да се установи съответствие с фитосанитарните норми;
 29.
 „верификация“ означава проверяване чрез проучване и представяне на обективни доказателства дали са били изпълнени точно определени изисквания.
 Член 63
 Компетентни органи
 Страните се информират взаимно относно структурата, организацията и разпределението на правомощията на компетентните им органи по време на първата среща на Управителния подкомитет по санитарните и фитосанитарните въпроси (наричан по-нататък „Подкомитет по санитарните и фитосанитарните мерки“), посочен в член 74 от настоящото споразумение. Страните се информират взаимно за всяка промяна по отношение на тези компетентни органи, включително на звената за контакт.
 Член 64
 Регулаторно сближаване
 1. Украйна